Euroopa Liidu Teataja L 107 , 04/05/2000 Lk 0026 - 0027



Komisjoni direktiiv 2000/22/EÜ, 28. aprill 2000, millega kohandatakse tehnika arenguga nõukogu direktiivi 87/402/EMÜ kitsarööpmeliste põllu- ja metsamajanduslike ratastraktorite juhiistme ette paigaldatud ümbermineku kaitsekonstruktsioonide kohta (EMPs kohaldatav tekst) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 4. märtsi 1974. aasta direktiivi 74/150/EMÜ põllu- või metsamajanduslike ratastraktorite tüübikinnitust käsitlevate liikmesriikide õigusaktide ühtlustamise kohta, [1] viimati muudetud komisjoni direktiiviga 2000/2/EÜ, [2] eriti selle artiklit 11, võttes arvesse nõukogu 25. juuni 1987. aasta direktiivi 87/402/EMÜ kitsarööpmeliste ratastega põllu- või metsamajanduslike traktorite juhiistme ette kinnitatud ümbermineku kaitsekonstruktsioone käsitlevate liikmesriikide õigusaktide ühtlustamise kohta, [3] viimati muudetud Austria, Soome ja Rootsi ühinemisaktiga, eriti selle artiklit 11, ning arvestades järgmist: (1) Ohutuse suurendamiseks tuleb täpsustada kitsarööpmeliste põllu- ja metsamajanduslike ratastraktorite juhiistme ette kinnitatud kaitsekonstruktsioonide katsemeetodeid, võttes arvesse ka laia varustuse valikut. (2) Niisuguste konstruktsioonide katsemeetodid peavad olema ühtlustatud Majanduskoostöö ja Arengu Organisatsiooni (OECD) poolt määratletud põllumajanduslike traktorite kaitsekonstruktsioonide ametlike katsetega. (3) Seepärast tuleks direktiivi 87/402/EMÜ vastavalt muuta. (4) Käesoleva direktiiviga ettenähtud meetmed on kooskõlas direktiivi 74/150/EMÜ artikliga 12 asutatud tehnika arenguga kohandamise komitee arvamusega, ON VASTU VÕTNUD KÄESOLEVA DIREKTIIVI: Artikkel 1 Direktiivi 87/402/EMÜ I, V ja VII lisa muudetakse kooskõlas käesoleva direktiivi lisaga. Artikkel 2 1. Alates 1. juulist 2001 ei tohi liikmesriigid: - keelduda traktoritüübile EMÜ tüübikinnituse andmisest, direktiivi 74/150/EMÜ artikli 10 lõike 1 kolmandas taandes nimetatud dokumendi väljastamisest ega siseriikliku tüübikinnituse andmisest, või - keelata traktorite kasutuselevõtmist, kui kõnealused traktorid vastavad direktiivi 87/402/EMÜ (muudetud käesoleva direktiiviga) nõuetele. 2. Alates 1. jaanuarist 2002 liikmesriigid: - ei väljasta enam direktiivi 74/150/EMÜ artikli 10 lõike 1 kolmandas taandes sätestatud dokumenti ühelegi traktoritüübile, mis ei vasta direktiivi 87/402/EMÜ (muudetud käesoleva direktiiviga) nõuetele, - võivad keelduda siseriikliku tüübikinnituse andmisest traktoritüübile, mis ei vasta direktiivi 87/402/EMÜ (muudetud käesoleva direktiiviga) nõuetele. Artikkel 3 1. Liikmesriigid jõustavad käesoleva direktiivi sätete täitmiseks vajalikud õigus- ja haldusnormid hiljemalt 30. juuniks 2001. Liikmesriigid teatavad neist viivitamatult komisjonile. Kui liikmesriigid nimetatud normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise menetluse näevad ette liikmesriigid. 2. Liikmesriigid edastavad komisjonile käesoleva direktiiviga reguleeritavas valdkonnas vastuvõetavate siseriiklike põhiliste õigusnormide teksti. Artikkel 4 Käesolev direktiiv jõustub 20. päeval pärast selle avaldamist Euroopa Ühenduste Teatajas. Artikkel 5 Käesolev direktiiv on adresseeritud liikmesriikidele. Brüssel, 28. aprill 2000 Komisjoni nimel komisjoni liige Erkki Liikanen [1] EÜT L 84, 28.3.1974, lk 10. [2] EÜT L 21, 26.1.2000, lk 23. [3] EÜT L 220, 8.8.1987, lk 1. -------------------------------------------------- LISA Direktiivi 87/402/EMÜ I, V ja VII lisa muudetakse järgmiselt. 1. I lisa punkt 1 asendatakse järgmiselt: "1. Kohaldatakse OECD eeskirja 6 punkti 1 nõudeid (otsus C(87) 53, viimane versioon 24. novembrist 1987, viimati muudetud 3. märtsil 1999), välja arvatud punkt 1.1." 2. II lisa asendatakse järgmisega: " II LISA TEHNILISED NÕUDED Tehnilised nõuded EÜ osa tüübikinnitusele niisuguste ümbermineku kaitsekonstruktsioonide puhul, mis on kinnitatud kitsarööpmeliste põllu- või metsamajanduslike ratastraktorite juhiistme ette, on need, mis on määratletud OECD eeskirja 6 punktis 3 (otsus C(87) 53, viimane versioon 24. novembrist 1987, viimati muudetud 3. märtsil 1999). Nimetatud tehnilised nõuded ei rakendu punkti 3 neile peatükkidele, mis seonduvad katsebülletääni, väikeste muudatuste ja samasustega. " 3. III, IV ja V lisa jäetakse välja. 4. VII lisa esimene taane asendatakse järgmisega: "— ristkülik, mille sees on väike e-täht, millele järgnevad/järgneb osa tüübikinnituse andnud liikmesriigi eraldustäht/eraldustähed või number: 1 — Saksamaa, 2 — Prantsusmaa, 3 — Itaalia, 4 — Madalmaad, 5 — Rootsi, 6 — Belgia, 9 — Hispaania, 11 — Ühendkuningriik, 12 — Austria, 13 — Luksemburg, 17 — Soome, 18 — Taani, 21 — Portugal, 23 — Kreeka, 24 — Iirimaa, ." --------------------------------------------------